Hollow Knight: Silksong

Hollow Knight: Silksong Metroidvania bideojoko bat da, Team Cherry australiar garatzaile independenteak garatu eta plazaraturikoa. Silksong Hollow Knight (2017) jokoaren jarraipena da. 2019ko otsailaren 14an agertu zen ofizialki jokoaren lehen irudia eta 2025eko irailaren 4an plazaratu zuten Linux, macOS, Nintendo Switch, Nintendo Switch 2, PlayStation 4, PlayStation 5, Windows, Xbox One, eta Xbox Series X/S plataformetarako.

Hollow Knight: Silksong bideojokoan, jokalariek Hornet-en rola hartuko dute. Lehen jokoan agertu zen pertsonaia hori, baina orduan etsai bat zen. 

 Jokoa 
Jokalariak Hornet gidatzen du, armiarma itxurako pertsonaia. Pharloom izeneko mundu bitxi batean esnatu da Hornet. Ingurune berriak esploratu, etsai arriskutsuei aurre egin eta erresumaren ezkutuko sekretuak aurkitu beharko ditu. Bidaian zehar, Hornetek era askotako etsaiei egin beharko die aurre, bakoitzak berezko gaitasunak eta eraso-eredu propioak dituela. Jokalariak plataforma-erronkak gainditu eta hainbat misio bete beharko ditu.

Jokoak aurrekoaren antzeko jokagarritasuna du, plataformak, borrokak eta metroidvaniako elementuak. Era berean, jokalariak Horneten trebetasunak hobetu eta trebetasun berriak desblokea ditzake jokoan aurrera egin ahala, eta, horri esker, hasieran eskuragarri ez zeuden guneetara sartzeko aukera zabalduko zaio.

Hornetek jokoan 150 etsai mota baino gehiago aurkituko ditu, eta, aldi berean, protagonistari laguntzeko prest dauden pertsonaia ez-jokagarri askorekin topo egingo du. Gainera, jokoak Desio izena duen albo-misio sistema du. Albo-misioak jokoaren eguneroko liburuan jasota daude.

Jokalariak jokoan bildutako materialekin arma eta tresna berriak sor ditzake; sistema horrek ordezkatzen du Hollow Knight lehen jokoan erabilitako amuleto-sistema. Tresnak sortzeko, maskor-puska izeneko diru berezia beharrezkoa da. Tresna berri horiek koloreka sailkatuta daude: urdinak eta horiak laguntza-orientazioko tresnak dira, eta gorriek erasorako gaitasun bereziak ematen dituzte. Kolore bakoitzaren arabera, tresna bakoitzak erabilera kopuru mugatua eta aktibazio modu bat ditu. Hornetek kolore bakoitzeko eraman dezakeen tresna kopurua mugatuta dago, baina "Crest" edo jokalari-estilo bereziek gaitasun hori handitu dezakete. Crest bakoitzak Horneten eraso-trebetasunei eragiten die (abiadura, hedadura, eta abar), eta funtzionamendu berezi batzuk ezartzen ditu; adibidez, erasoa saihestu denean kalte handiagoa eragitea edo banku batean atseden hartu gabe tresnak automatikoki berriz bete ahal izatea.

Hornetek zeta erabiltzen du osasun-puntuak biltzeko. Etsaiei edo inguruneko zenbait objekturi eraso eginez jasotzen duen zetarekin, aldi berean hiru osasun-puntu lor ditzake. Hala ere, sendatzeak zeta barra osoa kontsumitzen du. Bestalde, hildakoan itzal bat utzi beharrean, Hornetek zeta-arrasto txiki bat uzten du atzean.

 Istorioa 

 Abiapuntua 
Hollow Knight: Silksong-en istorioak Hornet du protagonista; jokoak hasieratik azaltzen du bahitu egin dutela eta Pharloom izeneko mundu ezezagun batera eraman dutela. Han Hornetek bere jatorriaren eta errealitate berri horren inguruko sekretuak argitu beharko ditu.

 Gertaera nagusiak 
Hornetek bahitzaileengandik ihes egingo du eta Pharloom-eko eremuetan barrena (adibidez, Moss Grotto bezalako guneak) abiatuko da; horren ostean, helburua da erreinuko mendiaren gailurreraino igo eta zergatik atxilotu zuten argitzea. Bidean aurrera egin ahala, herritarrek zetan oinarrituta pairatzen duten gaixotasunaz jabetuko da, eta hainbat pertsonaia eta misioen bidez laguntza-eskaerak bete beharko ditu.

 Gatazkaren muina 
Jokoaren muinean, “Zetazko ama handia“ izeneko jainkoa dago, eta haren inguruan sortutako zetazko kutsadura eta hutsune berezi bat. Istorioak hainbat une kritiko ditu: Hornetek Zetazko ama handiaren aurkako borroka bati ekin diezaioke, eta, borrokan hartutako erabakien arabera, jokoak amaiera desberdinak izago ditu. Amaiera horietako batean, Hornetek jainkoaren boterea eskura dezake , eta, besteetan, ondorio larri edo apokaliptikoenak sor ditzake.

 Argitalpena eta bertsioak 
Abentura-jokoen zaleak luzaroan egon dira Hollow Knight: Silksong–en zain, eta jokoak interes handia piztu du 2019ko otsailean lehen aldiz iragarri zutenetik. 2025eko irailaren 4an kaleratu  zuten mundu mailan; Team Cherry garatzaileek berretsi duenaren arabera, hasieran aurreikusitako data baino beranduago. Plataformak honako hauek dira: Windows (PC), macOS, Linux, Nintendo Switch, Nintendo Switch 2, PlayStation 4, PlayStation 5, Xbox One eta Xbox Series X/S. Gainera, jokoa eskuragarri egon zen egun berean Xbox Game Pass zerbitzuan, kontsoletan eta PCn.

 Lokalizazioa eta hizkuntzak 
Jokoak hizkuntza aniztasuna eskaintzen du, hainbat merkaturako testuak eta azpitituluak; besteak beste, japonieraz, koreeraz, errusieraz, Brasilgo portugesez, frantsesez, alemanez eta gaztelaniaz topa dezakegu.

 Edizioak 
Jokoaren bertsio digitala berehala plazaratu zuten 2025eko irailaren 4an. Edizio fisikoaren bertsioak, ordea, ez ziren aldi berean iritsi; jokoaren bertsio fisikoa 2026an aterako dutela uste da, nagusiki Nintendo plataformarako.

 Atzerapenak 
Jokoaren argitaratze data izan zen albiste nagusia; izan ere, garatzaileek ez zuten argitzen noiz plazaratuko zuten. Azkenean, 2025eko irailaren 4an kaleratu dute.

Garatzaileek munduko osoko jendeari jokoa erakusteko ekitaldiak iragarri zituzten.

 Eguneraketak 
Jokoa kaleratu ostean, eguneraketa batzuk instalatu zituzten, akatsak zuzentzeko. Horrez  gain, komunitatearen jakinarazpenak kontuan hartzen hasi ziren.

Hala ere, oraindik ez dute jokoaren luzapenen berri eman.

 Marketina eta promozioa 
Team Cherry-k jokoa sustatzeko hainbat kanpaina eta ekintza antolatu zituen, ikuslearengan ilusioa pizteko.

Jokoaren aurkezpena hainbat trailer-bideo bidez egin zen, besteak beste, Xbox & Bethesda Games Showcasek 2022an iragarritako Xbox Game Pass Reveal Trailer-aren bidez.  Gainera, 2025eko abuztuaren 21ean Special Announcement izeneko transmisio berezia iragarri zuten, jokoa sustatzeko eta 2025eko irailaren 4ko kaleratze-dataren berri emateko.

2025eko Gamescom 2025 azokan jokoa aurrez aurre bizitzeko aukera egon zen, stand baten bidez; halaber, azoka eta ekitaldi baten eszenatokiak baliatu zituzten jokoa jendaurrean erakusteko.

Team Cherry-k eta jokoa gustuko duten komunitateek sare sozialetan eta streaming plataformetan (YouTube, Discord, X) parte hartu dute, promozio prozesuaren parte gisa. Jokoaren prestaketa lan luzea izan da komunitatearen hizketagai nagusiak.

Hollow Knight: Silksong-en promozioan albiste faltsuak eragina izan dute; esaterako, mugikorrerako bertsioa eskaintzen dutela esaten duten albisteak agertu dira, baina hori gezurra zela frogatu da.

Promozioaren bidez, garatzaileek jokoa gaming-eko plataforma handi guztietan argitaratu nahi izan dute (PC, kontsolak...). Hori sustapen estrategiaren barruan dago, jokoaren ikusgarritasuna handitzeko eta komunitatea martxan jartzeko.

 Soinu-banda 
Cristopher Larkin-ek soinu-banda osoa konposatu du, lehen jokoaren Hollow Knight lehen jokoaren soinu-bandan ere aritu ondoren. Albumak 53 abesti biltzen ditu, eta jatorrizko jokoak 26 zituen. Larkinek orkestrarako konposizioak eta euskarri musikal aberatsagoak erabili ditu oraingoan, kantu koral eta etsu-melodiadun pasarteekin batera.

Larkinek estilo bereizgarria mantendu du: musika zakar baina sentikorraz gain, Hollow Knight: Silksong-en orkestrazio, koru eta une epiko gehiago agertzen dira.  Melodiak dinamikoak dira eta jokalariaren ingurura egokitzen dira. Musika orokorrean atsegina bada ere, aldatuz  doa,  Hornet protagonistaren bidaiarean norabidea aldatu ahala.

Abestien artean Enter Pharloom, Bone Bottom, Greymoor, Lace eta Choral Chambers bezalako konposizioak daude.

Albuma formatu digitalean eskuragarri dago, Bandcamp, Steam eta beste plataforma batzuetan.

 Harrera 

 Kritika profesionala 
Hollow Knight: Silksong oso ondo hartu dute kritikek. Metacritic-en webgune nagusian bildutako balorazioek jokoari “Mundu Osoan Txalotua” moduko nota eman diote.

GameSpot-ek  9/10eko nota eman dio, eta "zoragarria" dela esan du.

Aztertzaile askok nabarmendu dute jokoaren mapa handia dela eta konposizio artistikoa oso zainduta dagoela, xehetasun handiko inguruneak eta geruza grafikoak agertzen direlako.

Musika ere haintzat hartu da: jatorrizko soinu-banda liluragarria, dibertigarria eta sakona dela esan dute askok.

Zailtasunari dagokionez, zenbait kritikarik ohartarazi dute jokoak erronka handia eskatzen duela; hala ere, salmenta-prezio egokia duela kontuan hartuta, edukia eta luzera positiboki baloratu dituzte.

 Publikoaren iritzia 
Orokorrean, jokalariek modu positiboan baloratu dute Hollow Knight: Silksong, nahiz eta iritziak ez izan beti homogeneoak.

 Jendearen iritzia Steam-en 
Jokoaren estreinaldian, Hollow Knight: Silksong-ek jokalari kopuru izugarriak izan zituen: milaka pertsona aldi berean aritu ziren Steam-en.

GameSport-ek jakinarazi du PC jokalari askok Hollow Knight: Silksong-ekin esperientzia positiboa izan dutela.

 Zailtasuna eta modifikazioak 
Batzuek jokoaren zailtasun maila handia kritikatu dute; hardcore jokalarientzat egokia dela, baina hasiberrientzat gogorra izan daitekeela adierazi dute.

Bestalde, jokalarien komunitateak jokoan aurrera egiteko erraztasunak ematen dituzten modifikazioak eskatu ditu.

 Komunitatearen inguruko bestelako iritziak 
Jokalarien komunitatean zenbait erabiltzailek kritikatu dute fandom-a zaurgarria izan daitekeela, eta Hollow Knight: Silksong “fanbase toxikoa" dela adierazten duten iruzkinak ere badaude.

Nolanahi ere, komunitatea oso aktiboa da speedrun-en esparruan: jokalariak berehala hasi ziren jokoa ahalik eta azkarren bukatzeko erronkak proposatzen, garatzen eta hobetzen.

 Sariak 
+UrteaSariaKategoriaEmaitzaErreferentziak2021Unity AwardsGehien Espero den JokoaGarailea2022Golden Joystick AwardsGehien Nahi den JokoaIzendatua2023Izendatua2024IzendatuaUnity AwardsGehien Espero den JokoaGarailea2025Golden Joystick AwardsUrtekoJoko OnenaItxarotenIndie Joko Autoargitaratu OnenaItxarotenPC Urteko JokoaItxaroten

 Erreferentziak 

 Ikus, gainera 

 Hollow Knight

 Unity (joko-motorra)

 Kanpo estekak 

 Webgune ofiziala
 Garatzaileen webgunea

Kategoria:Metroidvania bideojokoak
Kategoria:Nintendo Switcherako jokoak
Kategoria:Windowserako jokoak
Kategoria:XBox X eta S serietarako jokoak
Kategoria:MacOSerako jokoak
Kategoria:Linuxerako jokoak
Kategoria:Jokalari bakarreko bideojokoak